ดอลลาร์แข็งฉุดเงินทุนสำรองระหว่างประเทศลด
ธปท.เผยทุนสำรองประเทศลด600เหรียญสหรัฐอยู่ที่ระดับ 1.564 แสนล้านเหรียญสหรัฐเหตุเงินดอลลาร์แข็งค่า
9 ม.ค. 2558

ธปท.เผยทุนสำรองประเทศลด600เหรียญสหรัฐอยู่ที่ระดับ 1.564 แสนล้านเหรียญสหรัฐเหตุเงินดอลลาร์แข็งค่า
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 2 ม.ค.ที่ผ่านมา อยู่ที่ระดับ 1.564 แสนล้านเหรียญสหรัฐ หรือ ประมาณ 5.155 ล้านล้านบาท ลดลง 600 เหรียญสหรัฐ หรือประมาณ 1.97 หมื่นล้านบาท หากคิดอัตราแลกเปลี่ยนเฉลี่ยที่ธปท.ประกาศที่ 32.89 บาท/เหรียญสหรัฐ เมื่อเทียบกับสัปดาห์ก่อนหน้าที่ 1.570 แสนล้านเหรียญสหรัฐ หรือประมาณ 5.167 ล้านล้านบาท
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.31 หมื่นล้านเหรียญสหรัฐ ลดลง 500 ล้านเหรียญสหรัฐ เมื่อเทียบกับสัปดาห์ก่อนหน้าที่ 2.36 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบัน ซึ่งรวมทุนสำรองฯและ Forward แล้ว อยู่ที่ระดับ 1.795 แสนล้านเหรียญสหรัฐ
อย่างไรก็ดี หากเทียบระดับทุนสำรองประเทศสุทธิ ณ ต้นปี 3 ม.ค. 2557 ที่ผ่านมา เปรียบเทียบกับต้นปีนี้ ณ 2  ม.ค.จะเห็นว่าทุนสำรองประเทศมีการปรับลดลงอย่างต่อเนื่องโดยเฉพาะในช่วงครึ่งหลังของปี โดยทุนสำรองจาก 1.893 แสนล้านเหรียญสหรัฐ ณ  3 ม.ค. 2557 ลดลง 9,800 ล้านเหรียญสหรัฐ หรือ ประมาณ 3.22 แสนล้านบาท เหลือ 1.795 แสนล้านเหรียญสหรัฐ ณ 2 ม.ค.ปีนี้  
ทั้งนี้ ในส่วนของฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท. ณ วันที่ 2 ม.ค.ที่ผ่านมาอยู่ที่ระดับ 1.669 ล้านล้านบาท เพิ่มขึ้นเล็กน้อยจากสัปดาห์ก่อนหน้าที่ 1.558 ล้านล้านบาท โดยเงินในระบบยังมีเพียงพอ
ด้าน นายจิรเทพ เสนีวงศ์ ณ อยุธยา โฆษก ธปท. กล่าวว่า การปรับลดลงของมูลค่าเงินสำรองระหว่างประเทศในช่วง 6 เดือนที่ผ่านมาเป็นผลจากการตีราคาจากอัตราแลกเปลี่ยน (revaluation) เป็นสำคัญ เนื่องจากมูลค่าของเงินสำรองระหว่างประเทศทั้งของไทยและประเทศอื่นๆ จะประกาศในรูปของเงินเหรียญสหรัฐ เพื่อประโยชน์ในกาเปรียบเทียบ ดังนั้น เมื่อค่าเงินเหรียญสหรัฐปรับตัวแข็งค่าขึ้นมากเมื่อเทียบกับเงินสกุลอื่นๆ ทำให้มูลค่าของเงินสำรองระหว่างประเทศที่กระจายลงทุนอยู่ในสกุลต่างๆ ในรูปของเงินเหรียญสหรัฐ ปรับลดลงตามการแข็งค่าขึ้นของเงินเหรียญสหรัฐ